蔚山

蔚山正式名叫蔚山廣域市，係韓國東南部嘅城市，係面臨日本海嘅埠頭，位於釜山北面70公里處。

蔚山係韓國重要嘅大工業區，叫做蔚山工業區。蔚山有兩支波隊，一個係K聯賽足球會蔚山現代，一個係韓國國家足球會蔚山現代尾浦造船。蔚山嘅高校有蔚山大學。

史

古代 
三韓時代屬辰韓，西南部地方有于尸山國。中部地方形成咗屈阿火村。新羅時代蔚山畀幾個縣郡分治：中部係屈阿火縣，西部係居知火縣，西南部係于火縣，東北部係律浦縣，南部係生西良郡。統一新羅時代時，757年屈阿火縣、居知火縣、于火縣、律浦縣分別改名爲河曲縣、巘陽縣、虞風縣、東津縣。

中古 
高麗時代時，940年河曲、東津、虞風三縣統合、升格爲興麗府。995年高麗全國分割成499個縣，興麗府降爲恭化縣，花名叫鶴城。1018年恭化、巘陽、機張、東萊四縣統合爲蔚州，1143年東萊、機張、彥陽又分出去。李氏朝鮮時，1413年蔚州升爲蔚山郡，蔚山呢個名開始作為當地地名。

近世 
1598年蔚山郡、彥陽縣統合升格爲蔚山都護府，1612年彥陽縣又分出去。1895年朝鮮全國政區改編爲23府336郡，蔚山都護府改叫蔚山郡、彥陽縣改叫彥陽郡。

1910年日殖期間，蔚山發展成工業城市、捕鯨基地；1914年彥陽郡合併到蔚山郡，1931年蔚山面升格爲蔚山邑，1937年方魚津面升為方魚津邑。

現代 
大韓民國成立後，韓戰期間北韓軍隊一度逼近蔚山。

韓戰結束後韓國工業騰飛，1962年2月1號將蔚山邑、方魚津邑、大峴面、下廂面、青良面嘅斗旺里、凡西面嘅無去里同茶雲里、農所面嘅松亭里同花峰里合併成蔚山特別工業區。

當年6月1號蔚山特別工業區升格爲蔚山市，其餘13個面改叫蔚州郡。1985年蔚山市搞區制，設咗中區同南區；1988年方魚津地方升為東區。1991年蔚州郡改名蔚山郡，1995年蔚山郡合到蔚山市，改編爲蔚州區；1997年蔚山市升爲蔚山廣域市，新設咗個北區，蔚州區復爲蔚州郡。

政區 
轄4區1郡：
北區
東區
中區
南區
蔚州郡

姊妹城市 
 日本萩市
 花蓮
 美國柯利近省砵崙
 中華人民共和國長春
 土耳其伊茲密爾
 巴西桑托斯
 越南慶和省
 俄羅斯托木斯克

蔚山市府